अजदाबिया में इकट्ठा हो रहे हैं लीबियाई विद्रोही  
लीबिया के पूर्वी भाग स्थित शहर अजदाबिया में गठबंधन सेनाओं द्वारा मुअम्मर कज्जाफी के समर्थक बलों को निशाना बनाकर हमला किया गया।
लीबिया के पूर्वी भाग स्थित शहर अजदाबिया में गठबंधन सेनाओं द्वारा मुअम्मर कज्जाफी के समर्थक बलों को निशाना बनाकर हमला किया गया जिसके बाद ये शहर छोड़ने पर विवश हो गए। इस हमले के बाद विद्रोहियों ने फिर से अजदाबिया की तरफ कूच किया है।  गठबंधन सेनाओं के हमले के बाद शहर में टूटे-फूटे टैंकों और सेना के वाहनों का मलबा बिखरा हुआ है।  एक स्थानीय निवासी इब्राहीम सालेह ने एएफपी को बताया ये टैंक लगातार घरों पर हमला कर रहे थे। मैं कई दिनों से घर से बाहर नहीं निकल सका। पानी, तेल और संवाद का कोई साधन नहीं था और जब भी लोग बाहर निकले, उन पर गोलीबारी की गई। शुक्रवार को और गुरुवार को गठबंधन बलों ने हवाई हमला किया। उनके हवाई हमले के बाद विद्रोही शहर में आए और लोगों को मुक्त कराया।